Source: https://kuria.birosag.hu/hu/sajto/veszelyhelyzet-ideje-alatt-ervenyesulo-eljarasjogi-szabalyok-alkalmazasarol-alkotott
Timestamp: 2020-07-06 06:42:52+00:00

Document:
A veszélyhelyzet ideje alatt érvényesülő eljárásjogi szabályok alkalmazásáról alkotott kollégiumi véleményeket a Kúria Polgári Kollégiuma | Kúria
A veszélyhelyzet ideje alatt érvényesülő eljárásjogi szabályok alkalmazásáról alkotott kollégiumi véleményeket a Kúria Polgári Kollégiuma
Három kollégiumi véleményt tett közzé a Kúria Polgári Kollégiuma a veszélyhelyzet ideje alatt érvényesülő eljárásjogi szabályok alkalmazását illetően 2020. április 30-án. Az iránymutatások az alábbi címeken jelentek meg:
- 1/2020. (IV. 30.) PK vélemény a másodfokú eljárásra irányadó szabályoknak a veszélyhelyzet ideje alatt történő alkalmazásáról
- 2/2020. (IV. 30.) PK vélemény a veszélyhelyzet ideje alatt az elektronikus kép és hang továbbítására alkalmas eszköz útján megtartott tárgyalás feltételeiről
- 3/2020. (IV. 30.) PK vélemény a hozzátartozók közötti erőszak miatt alkalmazható megelőző távoltartás elrendelésére irányuló polgári nemperes eljárásra irányadó szabályoknak a veszélyhelyzet ideje alatt történő alkalmazásáról
A kollégiumi vélemények megalkotásának előzménye, hogy az Országos Bírósági Hivatal elnöke elrendelte Veszélyhelyzeti Polgári, Gazdasági és Munkaügyi; Büntető és Közigazgatási Kabinetek felállítását. A kabinetek fő feladata a kormány vonatkozó rendeletének – a veszélyhelyzet ideje alatt érvényesülő egyes eljárásjogi intézkedésekről szóló 74/2020. (III.31.) Korm. rendelet (Veir.) – alkalmazása tekintetében az egyes ügyszakokat érintő igazgatási intézkedéseket megalapozó javaslatok és vélemények elkészítése volt. Az ezekhez fűződő szakmai kérdésekben pedig a Kúria jogosult állást foglalni és ezért a Veszélyhelyzeti Polgári, Gazdasági és Munkaügyi Kabinet a szakmai, perrendi kérdéseket a Kúria Polgári Kollégiuma elé terjesztette.
Az 1/2020-as számú PK vélemény a többi között rögzíti, hogy A Veir. alkalmazásában a perorvoslati bíróságnak a veszélyhelyzet idejére főszabályként hivatalból mellőznie kell a tárgyalás kitűzését. Ez az értelmezés –kivételekkel – irányadó azokra az esetekre is, amelyekben a felek a Veir. hatálybalépése előtt kérték a tárgyalás tartását, a tárgyalás kitűzésére azonban még nem került sor.
A 2/2020-as számú PK vélemény kimondja, hogy A Veir. alkalmazásában a civilisztikai ügyekben a más elektronikus kép és hang továbbítására alkalmas eszköz útján csak akkor tartható tárgyalás (e-tárgyalás), ha az ehhez szükséges technikai feltétel a bíróság tagjain kívül minden – a tárgyalásra idézendő – személynek rendelkezésére áll.
Mindhárom kollégiumi vélemény teljes terjedelmében a Kúria honlapján olvasható: https://kuria-birosag.hu/hu/kollvel.
A jogszabályok értelmében a Kúria kollégiumai az egységes ítélkezési gyakorlat biztosítása érdekében figyelemmel kísérik a bíróságok gyakorlatát, és véleményt nyilvánítanak a vitás jogalkalmazási kérdésekben. A kollégiumi véleménynek a felekre és a terheltre kiterjedő hatálya nincs, és az abban foglaltak a bíróságokra nézve sem bírnak kötelező erővel.

References: Kúria 
 Kúria

 Kúria 
 Kúria 
 Kúria 
 Kúria 
 bíróság 
 Kúria 
 Kúria